Ryanair se Afrikaans-toets: Kern van probleem is vervalste SA-paspoorte(Foto: Ryanair/Facebook) Die Demokratiese Alliansie sê hy het ŉ getal navrae gehad oor die Verenigde Koninkryk se laekostelugdiens Ryanair se besluit om Suid-Afrikaanse paspoorthouers ŉ Afrikaanse vraelys te laat voltooi. “Die DA veroordeel Ryanair se vreemde benadering. Dit is belaglik om ŉ Suid-Afrikaner se burgerskap te assesseer deur die persoon se vermoë om Afrikaans te praat. ŉ Persoon se vermoë om ŉ spesifieke taal te kan praat is nie ŉ kriterium vir burgerskap nie,” sê Manny de Freitas, die DA se skaduminister van toerisme. Maroela Media het vroeër berig die vraelys bevat vrae oor Suid-Afrikaanse algemene kennis. Ryanair het die toets verdedig en gesê dit skakel diegene uit wat met vervalste Suid-Afrikaanse paspoorte reis. “Weens die hoë voorkoms van vervalste Suid-Afrikaanse paspoorte, vereis ons dat passasiers wat na die VK reis ŉ eenvoudige vraelys invul wat in Afrikaans uitgereik word,” het die lugdiens gesê. “As passasiers nie hierdie vraelys kan voltooi nie, sal hul reis geweier word en hul vluggeld sal ten volle terugbetaal word.” De Freitas bevestig maatskappye soos Ryanair moet hulself tot dié maatreëls wend weens die getal vervalste Suid-Afrikaanse paspoorte wat oor die Verenigde Koninkryk se grense heen gebruik word. “Die wortel van die probleem is dus die Suid-Afrikaanse regering wat klaarblyklik nie streng genoeg prosesse in plek gestel het om die integriteit van Suid-Afrikaanse paspoorte te verseker nie.” De Freitas sê dit is net nóg ŉ voorbeeld van hoe die Suid-Afrikaanse staat sy burgers elke dag versaak. “Nou word wetsgehoorsame Suid-Afrikaanse toeriste oor dieselfde kam geskeer as diegene met vervalste paspoorte. Toeriste wat die DA gekontak het, beskryf hul verleentheid dat die Suid-Afrikaanse regering deur Ryanair beskou word as ŉ ondoeltreffende regering wat nie sy eie paspoorte kan beskerm nie.” Hy voeg by die regering moet dadelik optree om vervalsing van paspoorte hok te slaan. “Die DA sal Aaron Motsoaledi, minister van binnelandse sake, skriftelik nader om navraag te doen oor sy planne in die verband.” Die departement het intussen aan Fin24 gesê hy het ŉ 24-uur-kontaklyn wat lugdienste kan gebruik om Suid-Afrikaanse reisigersdokumente na te gaan.